Document ID: 31990L0415

Tarybos Direktyva
1990 m. liepos 27 d.
iš dalies pakeičianti Direktyvos 86/280/EEB dėl tam tikrų pavojingų medžiagų, įtrauktų į Direktyvos 76/464/EEB priedo I sąrašą, išleidimo ribinių verčių ir kokybės siektinų normų II priedą
(90/415/EEB)
EUROPOS SĄJUNGOS TARYBA,
atsižvelgdama į Europos ekonominės bendrijos steigimo sutartį ir ypač į jos 130s straipsnį,
atsižvelgdama į 1976 m. gegužės 4 d. Tarybos direktyvą 76/464/EEB dėl tam tikrų į Bendrijos vandenis išleidžiamų pavojingų medžiagų keliamos taršos [1] ir ypač į jos 6 ir 12 straipsnius,
atsižvelgdama į Komisijos pasiūlymą [2],
atsižvelgdama į Europos Parlamento nuomonę [3],
atsižvelgdama į Ekonomikos ir socialinių reikalų komiteto nuomonę [4],
kadangi, siekiant apsaugoti Bendrijos vandenis nuo tam tikrų pavojingų medžiagų keliamos taršos, Direktyvos 76/464/EEB 3 straipsniu įvedama išankstinių leidimų sistema, nustatanti išleidžiamų minėtos direktyvos priedo I sąraše išvardytų medžiagų normas; kadangi minėtos direktyvos 6 straipsnis numato, kad išleidžiamų tokių medžiagų normoms turi būti nustatytos ribinės vertės, o vandenims, į kuriuos tos medžiagos išleidžiamos - kokybės siektinos normos;
kadangi valstybės narės privalo taikyti ribines vertes, išskyrus atvejus, kai jos gali taikyti kokybės siektinas normas;
kadangi Direktyva 86/280/EEB [5] su paskutiniais pakeitimais, padarytais Direktyva 88/347/EEB [6], turi būti iš dalies pakeista ir papildyta pagal Komisijos pasiūlymus ir mokslo žinias apie minėtų medžiagų nuodingumą, patvarumą ir kaupimąsi gyvuose organizmuose bei nuosėdose arba geriausias prieinamas technikos priemones; kadangi dėl to pirmiau nurodyta direktyva būtina numatyti papildomas priemones kitų pavojingų medžiagų atžvilgiu ir jos II priedo pakeitimus;
kadangi Direktyvos 86/280/EEB 5 straipsnyje nustatyta, kad minėtoms medžiagoms turėtų būti sudarytos specialios programos, kuriomis būtų siekiama pašalinti šių medžiagų keliamą taršą iš šaltinių, kuriems netaikomos Bendrijos ribinės vertės ar nacionalinės teršalų normos;
kadangi mažiems teršalų kiekiams, kuriems taikomos Direktyvos 86/280/EEB 5 straipsnio nuostatos, galima netaikyti Direktyvos 76/464/EEB 3 straipsnio reikalavimų;
kadangi remiantis Direktyvoje 76/464/EEB nustatytais kriterijais, 1,2-dichloretanui, trichloretilenui, perchloretilenui ir trichlorbenzenui turėtų būti taikomos Direktyvos 86/280/EEB nuostatos,
PRIĖMĖ ŠIĄ DIREKTYVĄ:
1 straipsnis
Direktyvos 86/280/EEB II priedas iš dalies keičiamas šios direktyvos priedu.
2 straipsnis
1. Valstybės narės priima įstatymus ir kitus teisės aktus, kurie, įsigalioję per 18 mėnesių po pranešimo [7] apie šią direktyvą dienos, ją įgyvendina. Apie tai jos nedelsdamos praneša Komisijai.
2. Valstybės narės pateikia Komisijai šios direktyvos taikymo srityje priimtų pagrindinių nacionalinių įstatymų nuostatų tekstus.
3 straipsnis
Ši direktyva yra skirta valstybėms narėms.
Priimta Briuselyje, 1990 m. liepos 27 d.

Labels: 7
1
20